Indira Radić

**Indira Radić** je srpska pop-folk pevačica. Na estradi je prisutna dvadeset godina – od 1992. kada je snimila prvi album. Bila je najpopularnija i najtiražnija pevačica u zemlji 2004. i 2005. godine. Njene najpoznatije pesme su *„Lopov“*, *„Zmaj“*, *„Moj živote da l‘ si živ“*, *„Bio si mi drag“* i *„April“*, dok je njen najpoznatiji album *„[[Zmaj (album)|Zmaj]]“* iz 2004. godine.

Indira je 2011. godine krenula na veliku povratničku turneju po Americi. Iako nov album nije izdala tri godine, interesovanje za koncerte je bilo veliko, a broj posetilaca je procenjen na nekoliko hiljada. Za jubilarni, petnaesti album *Istok, sever, jug i zapad*, koji se očekuje na jesen, Radićeva je snimila nekoliko dueta, sa prijateljima i kolegama sa kojima rado sarađuje.

## Detinjstvo
Indira je rođena 14. juna 1966. godine, u selu Dragalovcima, između Doboja i Banjaluke. Njeni roditelji su vrlo rano uočili njen dar za pevanje, pa je Radićeva od malih nogu učestvovala na brojnim muzičkim takmičenjima. U Doboju je završila srednju medicinsku školu, da bi se početkom devedestih preselila u Srbiju.

## Karijera
### Muzički počeci
Svoj prvi solistički album, nazvan *„[[Nagrada i kazna]]“*, snimila je 1992. godine za produkcijsku kuću *„[[Južni vetar]]“.* Već sledeće godine pojavio se drugi, a 1994, i treći album - *„[[Ugasi me]]“*, koji joj je doneo neznatnu popularnost. Pesme koje su se, kao tražene, izdvojile sa tog albuma bile su *„Tužna vrbo“* i *„Moja će te ljubav stići“*.

### 1996 - 2002: Uspon u karijeri
Jedna od presudnih godina u karijeri Indire Radić je bila 1996, kada je izdala album *„[[Krug (album iz 1996)|Krug]]“*. Tada je počeo njen nagli uspon na jugoslovenskoj estradi. Išla je na svoje prve turneje i održala prve solističke koncerte u karijeri, a pesme *„Sin“* i *„Da kamen zaplače“* postale su tadašnji turbo-folk hitovi. Godine 1997, Radićeva je prešla u izdavačku kuću *„[[ZAM|Zam]]“*, i iste godine izdala svoj šesti album, kao i specijalno video izdanje *„Indira - uživo“*, na kome su se našle njene najpoznatije pesme. Već sledeće godine promoviše najuspešniji album u dotadašnjoj karijeri, nazvan *„[[Voliš li me ti]]“*. Turneja tokom koje je promovisala pesme sa tog albuma, obuhvatala je i bivše jugoslovenske republike, pa je Indira ubrzo postala jedna od najpopularnijih srpskih pevačica u Hrvatskoj, što su dokazali njeni naredni projekti.

Početkom novog milenijuma, Radićeva po treći put menja izdavača te prelazi u *„[[Grand produkcija|Grand produkciju]]“*. Tada izdaje albume *„[[Milenijum (album)|Milenijum]]“* i *„[[Gde ćemo večeras]]“*, koji nisu ostvarili veliki komercijalni uspeh, ali su privukli pažnju publike zbog njenog promenjenog stajlinga.

### 2003 - 2008: Vrhunac karijere
Godine 2003, Indira izdaje svoj jubilarni - deseti po redu album, na kome se nalazio duet *„Lopov“* sa Alenom Islamovićem. Ta pesma je za veoma kratko vreme postala njen najveći hit. Uzastopno je proglašavana za *hit meseca*, da bi konačno bila proglašena za *pop-folk hit 2003. godine*. Prepevana je na tri jezika, a njena melodija namenjena mobilnim telefonima, preuzeta je više od milion puta.
Radićeva već sledeće godine izdaje najuspešniji album u svojoj karijeri. On nosi naziv *„[[Zmaj (album)|Zmaj]]“*, po prvoj numeri, koja je postala veliki hit. Pored pesme *„Zmaj“*, mnoge pesme sa ovog albuma bile su popularne, kako u Srbiji tako i na celom Balkanu, pogotovu u Bugarskoj i Grčkoj, gde su prepevane. To su: *„Moj živote da l‘ si živ“*, *„Bio si mi drag“*, *„Nisam sumnjala“* i *„Tetovaža“*. Pesma *„Bio si mi drag“* je, sudeći po broju prikaza na jutjubu, Indirin najveći hit od početka karijere. 
Indira je tada krenula na balkansku turneju, koju je posetilo više od 200.000 ljudi. Jedan od koncerata održala je i u zagrebačkoj *Hali sportova*, te je tako postala prva srpska pevačica koja je održala koncert u Hrvatskoj nakon Rata iz 1992. U Bugarskoj je iste godine proglašena za *najbolju balkansku pevačicu*, a bugarska pevačica Ivana došla je u Beograd da se upozna sa Indirom i traži dozvolu za obradu pesama. Ipak, najveći uspeh bio je njen prvi solistički koncert u Beogradu. Održala ga je 27. aprila u *Hali sportova*, pred nekoliko hiljada ljudi.

Njen sledeći album bio je više u pop stilu, te manje uspešan od prethodnog. Bio je to album *„[[Ljubav kad prestane]]“*, na kome je najpopularnija pesma bila *„April“*. Ni sa albumom *„[[Lepo se provedi]]“*, koji je izašao 2007, nije ponovila uspeh *Zmaja*, ali je obnovila saradnju sa Islamovićem, snimivši duet *„Imali smo, nismo znali“*. Iste godine dala je intervju za londonski BBC radio, a koji je bio na temu folk zvuka kao vodećeg muzičkog pravca na ovim prostorima. Tako je postala prva balkanska folk pevačica koja je dala intervju za ovu medijsku kuću. Tek sa albumom *„[[Heroji (album)|Heroji]]“* iz 2008. godine, Radićeva je doživela deo nekadašnje popularnosti. Spot za pesmu *„Hajde sestro“*, koju je snimila sa Ksenijom Pajčin, izazvao je brojne kontraverze, a iste godine proglašena je i za srpsku gej ikonu. Najveće zasluge za to su doneli spot za pesmu *„Pije mi se, pije“*, u kome je prvi put u Srbiji prikazan poljubac dva muškarca, pesma *„Upaljač“* koja je namenjena gej populaciji i uopšte promovisanje liberalnih pogleda na svet. Obradila je pesmu *„Ako umrem sad“*, koju je pre nje izvodio Slobodan Batjarević i snimila duet *„Možda baš ti“* sa Ivanom Plavšićem. Pored toga, aktivno se bavila humanitarnim radom, za šta je dobila nagradu *„Veliko srce“*, koju dodeljuju emisija *„Put humanizma“* i Fond princeze Katarine Karađorđević.

### 2009 - 2011: ''„Istok, sever, jug i zapad“''
U februaru 2009. godine, na šestoj *„Folk paradi“* u Osijeku, Radićeva je proglašena za pevačicu, a pesma *„Heroji“* za pop-folk hit 2008. godine u Hrvatskoj. U zimu iste godine promovisala je dve nove pesme: *„Pusti me“* i *„Živim da živim ako preživim“*, koja je bila veoma slušana naredne godine. U decembru 2010, najavila je svoj petnaesti album, na kome će se naći solo pesme ali i nekoliko dueta. Ovaj album je nazvan *„Istok, sever, jug i zapad“* i njegov izlazak je bio očekivan pred Novu godinu. Međutim, Indira se tada posvetila svojoj povratničkoj turneji po Americi i izlazak albuma je odložen za jesen 2011. Pre nego što je otputovala u SAD, Radićeva je promovisala duete *„Sezame“* sa Azisom, *„Ne veruj svojim očima“* sa Romanom Panić, *„Vozim sto na sat“* sa Leksington bendom i *„Ima tuga ime, ulicu i broj“* sa Dženanom Lončarevićem. Za turneju je vladalo veliko interesovanje: koncerte u Njujorku, Atlanti i Detroitu posetilo je nekoliko hiljada ljudi. Ispred diskoteke u Čikagu gde je imala nastup 1. januara 2011, bilo je oko pet stotina ljudi koji nisu uspeli da na vreme kupe karte za koncert. Nakon američke turneje, Indira je sa Alenom Islamovićem i Tifom imala zajedničku evropsku turneju.

U julu 2011, Radićeva je promovisala pesmu *„Jednom se samo živi“*. Nekoliko dana posle toga, ta pesma, kao i druge pevačicine popularne pesme, puštene su na nekoliko mitinga širom Libije. Indira je povodom toga izjavila da joj je drago ako Libijcima njene pesme bar na trenutak skreću misli sa rata, i da muzika postoji radi širenja ljubavi i razumevanja među narodima.

## Diskografija

***Drugi projekti***

## Reference